
Здравейте.  

Преди около месец със семейството ми заплатихме криуз с начална точка Генуа – Браселона – Марсилия – Генуа и старт на 01.04.2020. Взехме си и самолетни билети на добра цена до Милано от лоукост компания. С напредване на времето и развитието на събитията в Северна Италия, самолетната компания отмени полета до Милано. Обърнахме се към другата такава в България, от която взехме нови билети. Същевременно цяла Италия мина под карантина.  

Като цяло не се поддавам на всеобща паника и масова психоза, но предвид факта, че майка ми е пенсионер над 65 год. с хронични заболявания, а в компанията са сина ми и племенника, съответно на 6 и 7 год., взех решение да се откажем от въпросния круиз, тъй като вероятността за безпроблемното протичане на цялото пътешествие доста намаля. Всичко добре, но туроператорът не желае и да чуе за връщане на изцяло заплатените суми.  

Моля ви за съвет какви мерки да предприема и към кои инстанции да се обърна за съдействие.  

Благодаря ви предварително!


 

Отказват да ми върнат парите за предплатен средиземноморски криуз с начална точка Генуа
=======================================================================================

 

Здравейте, 


съгласно чл. 89, ал. 5 и ал. 6 от Закона за туризма “пътуващият има право да прекрати договора за туристически пакет преди започването на изпълнението на туристическия пакет, без да заплаща никаква такса за прекратяване в случай на непреодолими и извънредни обстоятелства, настъпили или случващи се в мястото на дестинацията или в непосредствена близост до него, които засягат значително изпълнението на туристическия пакет или превоза на пътници до дестинацията.  

(6) При прекратяване на договора за туристически пакет съгласно ал. 5 пътуващият има право на пълно възстановяване на всички направени плащания за туристическия пакет, но няма право на допълнително обезщетение.”  

В случая се касае за непреодолими и извънредни обстоятелства в Италия и е приложима цитираната разпоредба. Съветът ми е да подадете писмено заявление за възстановяване на сумата до туроператора и да сезирате КЗП при отказ. 


Поздрави,  

адв. Николина Митова  

0898 303092




Толкова кратко и ясно, благодаря ви, адвокат Митова!


